હું થોડા વર્ષો પહેલા પ્રિન્સેસ સ્કૂલમાં જોબ કરતી, ત્યાં પણ એવો જ નિયમ હતો, કે પરિસરમાં પ્રવેશતા દરેક વ્યક્તિને તમે જ કહીને સંબોધવું. પછી એ વિદ્યાર્થી હોય કે કામ કરનાર બેન કે મદદનીશ. તે સ્કૂલમાં તું ને કોઈ સ્થાન જ ના હતું. મને લાગે છે કે જો પેરેન્ટિંગ પછી બીજું પરવરીશ સ્થાન હોય તો તે સ્કૂલ છે. અને સ્કૂલમાં જો આવા વિચારો પ્રવેશે તો ખરેખર વિદ્યાર્થી અને શિક્ષકો વચ્ચે માન –મર્યાદા જળવાઈ રહે. આજે પણ જ્યાં હું મારી ફરજ બજાવું છું, ત્યાં પણ નિવૃત અધિકારીઓ જે મારા પપ્પા જેવડી વયના છે, તેઓ તમે કહીને સંબોધે ત્યારે ખરેખર માન ઉપજે… આપણા પર અને તેમના પર પણ. હું મારી જાતને ખરેખર નસીબદાર માનું છું, કે મને આ લોકો સાથે કામ કરવાની તક મળી.